PRIJEDLOG
Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), i članka 24. Statuta Općine Malinska-Dubašnica (»Službene novine Primorsko-goranske županije« broj 7/21, 39/24), Općinsko Vijeće Općine Malinska-Dubašnica, na sjednici održanoj ___________ godine, donijelo je

ODLUKU
o stipendiranju učenika i studenata

I. OPĆE ODREDBE
Članak 1.
(1) Ovom Odlukom se propisuju uvjeti i kriteriji za ostvarivanje prava na dodjelu stipendija, postupak za dodjelu stipendija te druga pitanja vezana za dodjelu stipendija učenicima i studentima s prebivalištem na području Općine Malinska – Dubašnica. 
(2) Izrazi u ovoj Odluci se koriste neutralno i odnose se jednako na muški i ženski spol.
Članak 2.
(1) Stipendije se dodjeljuju za školovanje u srednjim školama i za studije na visokim učilištima u Republici Hrvatskoj. 
(2) Uvjeti ostvarivanja prava na stipendiju propisani ovom Odlukom primjenjuju se ravnopravno na studente koji studiraju izvan Republike Hrvatske, uz uvjet da je njihov sustav ocjenjivanja u suglasju sa sustavom ocjenjivanja Republike Hrvatske. U odnosu na studente koji studiraju izvan Republike Hrvatske, ako je sustav ocjenjivanja različit, pravo na prijavu za dodjelu stipendije imaju redoviti studenti kojima prosjek ocjena prošle akademske godine iznosi 80% najvećeg mogućeg prosjeka na pojedinom studiju.
Članak 3.
Stipendijom se u smislu ove Odluke smatra:
1. stipendija temeljem školskog / akademskog uspjeha
2. stipendija za vrhunske i vrsne sportaše
3. stipendija za deficitarna zanimanja

Članak 4.
(1) Učenička stipendija dodjeljuje se u godišnjem iznosu od 1.500,00 EUR, a isplaćuje se u mjesečnim iznosima od 150,00 EUR tijekom 10 mjeseci.
(2) Studentska stipendija dodjeljuje se u godišnjem iznosu od 1.800,00 EUR, a isplaćuje se u mjesečnim iznosima od 180,00 EUR tijekom 10 mjeseci.
(3) Stipendija za posebno deficitarno zanimanje koje za svaku godinu utvrđuje odlukom općinski načelnik iznosi 2.000,00 EUR, a isplaćuje se u mjesečnim iznosima od 200,00 EUR tijekom 10 mjeseci.


II. UVJETI I KRITERIJI ZA OSTVARIVANJE PRAVA NA DODJELU STIPENDIJA
Članak 5.
(1) Pravo na stipendiju temeljem školskog uspjeha ima redoviti učenik srednje škole (u daljnjem tekstu: učenik) koji ispunjava sljedeće uvjete:
- da je državljanin Republike Hrvatske,
- da učenik ima prebivalište na području Općine Malinska-Dubašnica i to najmanje posljednje 2 godine,
- da svi članovi zajedničkog kućanstva u trenutku podnošenja prijave imaju prebivalište na području Općine Malinska-Dubašnica,
- da je postigao opći uspjeh u svim razredima osnovne škole sa srednjom ocjenom od najmanje 4,5 i opisnu ocjenu iz vladanja »dobro« ili »uzorno«, ako po prvi put upisuje prvi razred srednje škole,
- da je postigao opći uspjeh u prethodnoj godini srednje škole sa srednjom ocjenom od najmanje 4,5 i opisnu ocjenu iz vladanja »dobro« ili »uzorno« ako po prvi put upisuje drugi ili viši razred srednje škole,
- da nije stariji od 20 godina od dana objave javnog natječaja,
- da ne prima stipendiju, potporu ili sličan oblik pomoći u okviru istog stupnja obrazovanja od drugog isplatitelja.
(2) Pravo na stipendiju ostvaruje se za vrijeme koje je zakonom utvrđeno kao vrijeme trajanja srednjoškolskog obrazovanja.
Članak 6.
(1) Pravo na stipendiju temeljem akademskog uspjeha ima redoviti student preddiplomskog, diplomskog i integriranog preddiplomskog i diplomskog sveučilišnog studija te preddiplomskog stručnog i specijalističkog stručnog studija (u daljnjem tekstu: student) koji ispunjava sljedeće uvjete:
- da je državljanin Republike Hrvatske,
- da student ima prebivalište na području Općine Malinska-Dubašnica i to najmanje posljednje 2 godine,
- da svi članovi zajedničkog kućanstva u trenutku podnošenja prijave imaju prebivalište na području Općine Malinska-Dubašnica,
- da je postigao opći uspjeh u svim razredima srednje škole sa srednjom ocjenom od najmanje 4,5 ako po prvi put upisuje prvu godinu studija,
- da je postigao opći uspjeh u prethodnoj godini studija sa srednjom ocjenom od najmanje 4,0 uz uvjet neponavljanja godine ako po prvi puta upisuje drugu ili višu godinu studija,
- da nije stariji od 28 godina od dana objave javnog natječaja,
- da ne prima stipendiju, potporu ili sličan oblik pomoći u okviru istog stupnja obrazovanja od drugog isplatitelja.
(2) Pravo na stipendiju student ostvaruje za vrijeme trajanja studija, pobliže opisanog u stavku 1. ovog članka, utvrđenog statutom visokoškolske ustanove i tijekom najviše jedne godine apsolventskog staža.
Članak 7.
Pravo na stipendiju za vrhunske i vrsne sportaše ima redoviti učenik / student koji ispunjava sljedeće uvjete:
- da je državljanin Republike Hrvatske,
- da učenik / student ima prebivalište na području Općine Malinska-Dubašnica i to najmanje posljednje 2 godine,
- da svi članovi zajedničkog domaćinstva u trenutku podnošenja prijave imaju prebivalište na području Općine Malinska-Dubašnica,
- da ima od strane Hrvatskog olimpijskog odbora, odnosno Hrvatskog paraolimpijskog odbora ili Hrvatskog sportskog saveza gluhih temeljem Pravilnika o kategorizaciji sportaša utvrđenu jednu od slijedećih kategorija: vrhunski sportaš, odnosno Sportaš Hrvatske I., II. ili III. kategorije ili vrsni sportaš, odnosno Sportaš Hrvatske IV. i V. kategorije.
- da ne prima stipendiju, potporu ili sličan oblik pomoći od drugog isplatitelja.
Članak 8.
(1) Pravo na stipendiju za deficitarna zanimanja ima učenik koji ispunjava sljedeće uvjete:
- da je državljanin Republike Hrvatske,
- da učenik ima prebivalište na području Općine Malinska-Dubašnica i to najmanje posljednje 2 godine,
- da svi članovi zajedničkog domaćinstva u trenutku podnošenja prijave imaju prebivalište na području Općine Malinska-Dubašnica,
- da je upisan u program za stjecanje zvanja koje se smatra deficitarnim zanimanjem,
- da je postigao opći uspjeh u svim razredima osnovne škole sa srednjom ocjenom od najmanje 3,5 i opisnu ocjenu iz vladanja »dobro« ili »uzorno«, ako po prvi put upisuje prvi razred srednje škole,
- da je postigao opći uspjeh u prethodnoj godini srednje škole sa srednjom ocjenom od najmanje 3,0 i opisnu ocjenu iz vladanja »dobro« ili »uzorno« ako po prvi put upisuje drugi ili viši razred srednje škole,
- da nije stariji od 20 godina od dana objave javnog natječaja,
- da ne prima stipendiju, potporu ili sličan oblik pomoći u okviru istog stupnja obrazovanja od drugog isplatitelja.
(2) Pravo na stipendiju za deficitarna zanimanja ima student koji ispunjava sljedeće uvjete:
- da je državljanin Republike Hrvatske,
- da učenik ima prebivalište na području Općine Malinska-Dubašnica i to najmanje posljednje 2 godine,
- da svi članovi zajedničkog domaćinstva u trenutku podnošenja prijave imaju prebivalište na području Općine Malinska-Dubašnica,
- da je postigao opći uspjeh u svim razredima srednje škole sa srednjom ocjenom od najmanje 3,0 ako po prvi put upisuje prvu godinu studija,
- da je postigao opći uspjeh u prethodnoj godini studija sa srednjom ocjenom od najmanje 3,0 uz uvjet neponavljanja godine ako po prvi puta upisuje drugu ili višu godinu studija,
- da nije stariji od 28 godina od dana objave javnog natječaja,
- da ne prima stipendiju, potporu ili sličan oblik pomoći u okviru istog stupnja obrazovanja od drugog isplatitelja.
(3) Pod pojmom deficitarna zanimanja smatraju se zvanja na razini lokalnih tržišta rada za kojima postoji potreba prema Preporukama za obrazovnu upisnu politiku i politiku stipendiranja koje izrađuje Hrvatski zavod za zapošljavanje.
(4) Deficitarna zanimanja za koja se raspisuje natječaj za dodjelu stipendija za svaku godinu utvrđuje odlukom općinski načelnik. 
(5) U okviru odluke iz prethodnog stavka ovog članka, načelnik će propisati i posebno deficitarno zanimanje za koje se dodjeljuje stipendija iz članka 4., stavka 3. ove Odluke. 
(6) Ukoliko se na tržištu rada utvrdi potreba za određenim zanimanjima od općedruštvene koristi, primjerice, u školstvu, zdravstvu i slično, posebnom odlukom Općinskog vijeća moguće je omogućiti stipendiranje pod posebnim uvjetima za koje će se osigurati dodatna sredstva u Općinskom proračunu. 
Članak 9.
Pravo na stipendiju nemaju studenti:
- koji upisuju ponovno istu godinu studija ili koji su studenti razlikovne godine studija,
- koji imaju upisano mirovanje obveza studenata u akademskoj godini za koju je raspisan natječaj.
Članak 10.
Prijavitelj za dodjelu stipendija može ostvariti pravo na stipendiju samo na temelju jednog kriterija iz članka 2. ove Odluke. 

III. POSTUPAK DODJELE STIPENDIJA
Članak 11.
(1) Stipendije se dodjeljuju na temelju provedenog javnog natječaja kojeg raspisuje Općinski načelnik početkom školske, odnosno akademske godine.
(2) Natječaj za dodjelu stipendija se objavljuje na službenoj web stranici Općine Malinska-Dubašnica.
Članak 12.
Tekst objave natječaja sadrži:
- naziv tijela koje raspisuje natječaj,
- mjesečni iznos stipendija,
- uvjete za dodjelu stipendija,
- dokaze o ispunjavanju uvjeta za dodjelu stipendije,
- način i rok za podnošenje zahtjeva,
- način i rok objave rezultata natječaja i
- druge odredbe sukladno ovoj Odluci.
Članak 13.
(1) Prijava je valjana ako je podnesena na predviđenim obrascima s potpunom dokumentacijom u propisanom roku koji je naveden u natječaju.
(2) Prijave s nepotpunom dokumentacijom i prijave koje nisu podnesene u propisanom roku neće se razmatrati.
Članak 14.
Rok za dostavu prijave na natječaj je najmanje 15 dana od dana objave natječaja.
Članak 15.
(1) Objavu prijava pristiglih na javni natječaj obavlja Jedinstveni upravni odjel.
(2) Po obradi pristiglih prijava, Jedinstveni upravni odjel podnosi Općinskom načelniku prijedlog liste kandidata za dodjelu stipendija u roku od 15 dana od dana isteka roka za dostavu prijava. 
(3) Na osnovu prijedloga iz stavka 2. ovog članka, Općinski načelnik utvrđuje listu kandidata i donosi odluku o dodjeli stipendija u roku od 30 dana od dana zaključenja natječaja.
(4) Odluka o dodjeli stipendija objavljuje se na web stranici Općine Malinska - Dubašnica.
Članak 16.
(1) Svaki podnositelj prijave, izuzev prijava opisanih u članku 12. stavak 2., može na Odluku o dodjeli stipendija podnijeti pismeni prigovor općinskom načelniku u roku od 8 dana od dana objave Odluke o dodjeli stipendije. 
(2) Odluku po prigovoru donosi općinski načelnik, te se ona u pisanom obliku sa obrazloženjem mora dostaviti podnositelju u roku od 15 dana od isteka roka za podnošenje prigovora.
(3) Odluka općinskog načelnika po prigovoru je konačna.
Članak 17.
(1) Na temelju odluke iz članka 14., stavak 3 ovog članka, s učenikom / studentom sklapa se ugovor o stipendiranju za školsku / akademsku godinu za koju je podnositelj podnio prijavu, kojim se reguliraju međusobna prava i obveze.
(2) Ugovor o stipendiranju sadrži posebice podatke o ugovornim stranama, iznos stipendije i način isplate, rok na koji je sklopljen, odredbe o povratu stipendije, način rješavanja spornih slučajeva, mjesto i datum zaključenja ugovora i potpise ugovornih strana. 
(3) Ukoliko je učenik maloljetan, ugovor u njegovo ime sklapa osoba koja ga zastupa sukladno zakonu kojim se uređuju obiteljski odnosi.


IV. ISPLATA STIPENDIJE
Članak 18.
(1) Stipendija se isplaćuje u razdoblju od deset mjeseci. 
(2) Stipendija se isplaćuje jednom mjesečno do svakog 15. dana u mjesecu za prethodni mjesec s time da prva isplata obuhvaća i mjesečne iznose za razdoblje od početka školske/akademske godine. 
(3) Novčani iznos stipendije isplaćuje se na žiro/tekući račun korisnika stipendije. 

V. PRAVA I OBAVEZE KORISNIKA STIPENDIJE
Članak 19.
(1) Korisnik stipendije dužan je po završetku školske odnosno akademske godine dostaviti uvjerenje o ostvarenom uspjehu u školskoj odnosno akademskoj godini za koju je ostvario pravo na stipendiju.
(2) Korisnik stipendije koji tijekom školske, odnosno akademske godine prekine obrazovanje ili izgubi status učenika, odnosno studenta, dužan je o tome obavijestiti Jedinstveni upravni odjel Općine Malinska – Dubašnica u roku od 15 dana od dana nastanka navedene okolnosti. 
(3) U slučaju iz stavka 2. ovog članka, obustavlja se daljnja isplata stipendije. 
(4) Korisnik stipendije koji tijekom korištenja stipendije, u okviru istog stupnja obrazovanja, ostvari pravo na stipendiju, potporu ili drugi sličan oblik pomoći od drugog isplatitelja, dužan je o tome obavijestiti Jedinstveni upravni odjel Općine Malinska – Dubašnica u roku od 15 dana od dana ostvarivanja toga prava.
(5) Ako nastupe okolnosti uzrokovane višom silom zbog kojih korisnik stipendije nije u mogućnosti ispunjavati obveze preuzete ugovorom o stipendiranju, dužan je o tome obavijestiti Jedinstveni upravni odjel Općine Malinska – Dubašnica u roku od 30 dana od dana nastupa tih okolnosti te dostaviti odgovarajuće dokaze radi uređenja međusobnih prava i obveza.

VI. RASKID UGOVORA O DODJELI STIPENDIJE I POVRAT STIPENDIJE
Članak 20.
(1) Ugovor o stipendiranju se raskida, uz obvezu povrata primljene stipendije u slučaju:
- ako korisnik stipendije ne obavijesti Jedinstveni upravni odjel Općine Malinska – Dubašnica o prekidu obrazovanja ili gubitku statusa učenika, odnosno studenta u roku propisanom ovom Odlukom; 
- ako korisnik stipendije ostvari pravo na stipendiju, potporu ili drugi sličan oblik pomoći od drugog isplatitelja; 
- ako podnositelj prijave prilikom podnošenja prijave dostavi netočne ili neistinite podatke koji su bili od utjecaja na ostvarivanje prava na stipendiju. 
(2) U slučaju iz stavka 1. podstavka 1. ovoga članka korisnik stipendije dužan je vratiti iznos stipendije isplaćen nakon dana prekida obrazovanja, odnosno gubitka statusa učenika ili studenta.
(3) U slučaju iz stavka 1. podstavaka 2. i 3. ovoga članka korisnik stipendije dužan je vratiti cjelokupan iznos stipendije primljen od početka školske, odnosno akademske godine. 
(4) Povrat stipendije iz stavaka 2. i 3. ovoga članka korisnik stipendije dužan je izvršiti u roku od šest mjeseci od završetka školske, odnosno akademske godine. 
(5) Ako nastupe okolnosti uzrokovane višom silom zbog kojih korisnik stipendije nije bio u mogućnosti ispunjavati obveze preuzete ugovorom o stipendiranju, Općinski načelnik može, na temelju obrazloženog zahtjeva korisnika i priložene dokumentacije, odobriti djelomično ili potpuno oslobođenje od obveze povrata stipendije.
Članak 21.
Jedinstveni upravni odjel Općine Malinska-Dubašnica vodi evidenciju dodijeljenih stipendija i kontrolira provođenje ugovornih obveza.

VII. PRIJELAZNE I ZAVRŠNE ODREDBE
Članak 22.
Danom stupanja na snagu ove Odluke prestaje važiti Odluka o stipendiranju učenika i studenata (»Službene novine Primorsko goranske županije« broj 34/23).
Članak 23. 
Ova Odluka stupa na snagu osmog dana od dana objave u »Službenim novinama Primorsko-goranske županije«.

OPĆINE MALINSKA-DUBAŠNICA

Ivana Mišković, dipl. uč.
